O K R E S N Ý    Ú R A D    M Y J A V A
 Odbor starostlivosti o životné prostredie
Ul. Moravská č. 1, 907 01 Myjava

Č. j. : OU-MY-OSZP-2016/000574-20,R                                                     V Myjave, dňa 29.6.2016

ROZHODNUTIE
VYDANÉ V ZISŤOVACOM KONANÍ

      Okresný úrad Myjava, odbor starostlivosti o životné prostredie ako príslušný orgán štátnej správy podľa § 5 zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov v spojení s § 56 písm. b) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov, vydáva podľa § 29 ods. 14 písm. a) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a zákona č. 71/1967 Zb. o správnom konaní v znení neskorších predpisov (správny poriadok), na základe zámeru navrhovanej činnosti „Zariadenie  na zber odpadov a zhodnocovanie odpadov“ (spracovaného RNDr. E. Balúnovou, Senica, apríl 2016), ktorý predložil navrhovateľ činnosti Obec Priepasné  
so sídlom Priepasné č. 109, po vykonaní zisťovacieho konania podľa § 29 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov  nasledovné rozhodnutie:
  
   Navrhovaná činnosť „Zariadenie  na zber odpadov a zhodnocovanie odpadov“, umiestnená v Trenčianskom kraji, v okrese Myjava, katastrálnom území Priepasné, v zastavanom území obce a bývalom areáli Roľníckeho družstva Priepasné, parcelné číslo  15251/3, 15251/60 a 15251/59, predmetom ktorej je  zber,  zhromažďovanie, zhodnocovanie  a dočasné uloženie druhov ostatných odpadov zo železných kovov, z neželezných kovov alebo starých vozidiel nasledovných druhov
15 01 04 obaly z kovu
17 04 05 železo a oceľ
19 10 01 odpad zo železa a ocele
19 12 02 železné kovy
19 12 03 neželezné kovy
20 01 40 kovy
20 01 40 02 hliník
20 01 40 05 železo a oceľ
v jestvujúcom zbernom dvore  a v množstve 5,8 t/rok	
                                                      
sa nebude posudzovať

podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

2
    
     Vzhľadom na charakter činnosti, informácie uvedené v zámere navrhovanej činnosti, skutočností známych z úradnej činnosti správneho orgánu a doručené stanoviská sa ukladajú nasledovné opatrenia, ktoré v ďalšom procese konania o povolení činnosti podľa osobitných predpisov je potrebné rešpektovať:
1. Opatrenia v čase prevádzky navrhovanej činnosti :
1.1. Dodržať charakter navrhovanej činnosti, popis technického a technologického riešenia    
zberu, zhromažďovania a zhodnocovania odpadov uvedeného v predmetnom zámere.
1.2.  Zabezpečiť všetky opatrenia na zmiernenie nepriaznivých vplyvov počas prevádzky uvedené v kapitole IV. 10. zámeru v oblasti ochrany ovzdušia, ochrany pred hlukom, v oblasti odpadového hospodárstva, ochrany pôdy, horninového prostredia, podzemných a povrchových vôd  a ochrany zdravia obyvateľstva.
1.3. Splniť všetky opatrenia vyplývajúce z požiadaviek právnych predpisov v oblasti ochrany ovzdušia, ochrany vôd, ochrany obyvateľstva pred hlukom, v oblasti nakladania s odpadmi.
1.4. Zabezpečiť preverenie reálnych hodnôt hluku  od stacionárnych zdrojov umiestnených v posudzovanom areáli priamym meraním a v prípade ich prekročenia realizovať protihlukové opatrenia.
1.5. Zabezpečiť vypracovanie organizačných a prevádzkových opatrení uvedených v kapitole IV.10.  zámeru. 
2. Opatrenia vyplývajúce zo stanovísk dotknutých orgánov štátnej správy a rezortného orgánu :
2.1. Prevádzkovateľ zariadenia na zber  odpadov je povinný  plniť povinnosti vyplývajúce mu     zo zákona č. 79/2015 Z. z. o odpadoch a o zmene a doplnení niektorých zákonov  a z vykonávacích predpisov vydaných na jeho základe. 
2.2. Prevádzkovateľ zberného dvora požiada orgán štátnej správy odpadového hospodárstva o udelenie súhlasu na prevádzkovanie zariadenia na zber odpadov vrátane zberného dvora podľa § 97 ods. 1 písm. d) zákona v lehote najneskôr do 30. 6. 2016.
2.3. Prevádzkovateľ zberného dvora aktualizuje prevádzkový poriadok zariadenia 
na zhodnocovanie odpadov a požiada o udelenie súhlasu na schválenie prevádzkového poriadku  zariadenia na zhodnocovanie odpadov podľa § 97 ods. 1 písm. e) zákona č. 79/2015 Z. z.
2.4. Prevádzkovateľ zberného dvora požiada o zmenu súhlasu na prevádzkovanie zariadenia 
na zhodnocovanie odpadov  v súvislosti s pribudnutými druhmi odpadov.
2.5. V súlade s § 52 ods.1 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov je prevádzkovateľ Zariadenia
na zber odpadov a zhodnocovanie odpadov povinný predložiť na Regionálny úrad verejného zdravotníctva  so sídlom v Trenčíne návrh na uvedenie priestorov do prevádzky resp. návrh 
na zmenu v prevádzkovaní Zariadenia.
2.6. V zmysle § 27 ods. 1 zákona č. 355/2007 Z. z. fyzická osoba – podnikateľ a právnická osoba, ktoré  používajú alebo prevádzkujú zdroje hluku a prevádzkovatelia ďalších objektov, ktorých prevádzkou vzniká hluk, sú povinní zabezpečiť, aby expozícia obyvateľov a ich prostredia bola čo najnižšia a neprekročila prípustné hodnoty pre deň, večer a noc ustanovené vyhláškou MZ SR č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v platnom znení.
2.7. Plocha zariadenia na zber starých vozidiel musí byť zabezpečená proti pôsobeniu škodlivín, musí byť spevnená, nepriepustná a vyspádovaná tak, aby úniky znečisťujúcich 

3

látok a kvapalín stekali do zariadení na zachytávanie znečisťujúcich látok a unikajúcich kvapalín. Nakladanie so starými vozidlami uviesť do súladu s vyhláškou MŽP SR č. 373/2015 
Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov. 

ODÔVODNENIE

          Navrhovateľ, Obec Priepasné so sídlom Priepasné č. 109, predložil Okresnému úradu Myjava, odboru starostlivosti o životné prostredie ako príslušnému orgánu podľa                         § 29 ods. 1 písm. a)  zákona  č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní”) dňa 4. 4. 2016 zámer navrhovanej činnosti  „Zariadenie  na zber odpadov a zhodnocovanie odpadov“  vypracovaný podľa  § 22 ods. 3 a Prílohy č. 9 k zákonu o posudzovaní. Na základe písomnej žiadosti navrhovateľa príslušný orgán podľa § 22 ods. 6 zákona o posudzovaní upustil od  požiadavky  variantného  riešenia  zámeru  listom č. j.
OU-MY-2016/000660-2 zo dňa 4.5.2016. 
     Navrhovaná činnosť je nová v jestvujúcom zariadení na zber, zhodnocovanie a zhromažďovanie odpadov (zbernom dvore), ktoré je v prevádzke od roku 2012. 
       Na prevádzku zariadenia na zber  odpadov  udelil podľa  § 7 ods. 1 písm. d) zákona 
č. 223/2001 Z. z. o odpadoch v znení neskorších predpisov súhlas Obvodný úrad životného prostredia Nové Mesto nad Váhom č.j. OÚŽP/2012/021175 zo dňa 11.6.2012 (s platnosťou do 11. 6. 2015), ktorého platnosť predĺžil rozhodnutím č. OÚ-MY-OSZP-2015/000374-2
 zo dňa 6. 3. 2015 na dobu do 11. 6. 2018. Doterajšiu prevádzku zberného dvora možno zaradiť podľa prílohy č. 8 zákona  Zoznamu navrhovaných činností podliehajúcich posudzovaniu ich vplyvu na životné prostredie do kapitoly 9. Infraštruktúra Položka č. 6. Zhodnocovanie ostatných odpadov okrem zhodnocovania odpadov uvedeného v položkách 5 a 11, zariadenia na úpravu a spracovanie ostatných odpadov, v ktorej limitnou hodnotou na zisťovacie konanie je hodnota od 5 000 t/rok a do Položky č. 9. Stavby, zariadenia, objekty a priestory 
na nakladanie s nebezpečnými odpadmi, v ktorej limitnou hodnotou na zisťovacie konanie je hodnota od  10 t/rok. V jestvujúcom zbernom dvore predpokladaná kapacita pre dočasné zhromažďovanie ostatných odpadov je 12,5 t/rok, nebezpečných odpadov 3,5 t/rok a predpokladané množstvo niektorých ostatných odpadov, ktoré budú zhodnocované je 1,5 t/rok. Z uvedeného vyplýva, že pôvodná činnosť svojimi parametrami nepodliehala zisťovaciemu konaniu podľa zákona. 
    Predložený zámer navrhuje rozšírenie existujúceho zberného dvora  o zhromažďovanie odpadov zo železných a neželezných kovov (5,8 t/rok bez navýšenia a prekročenia predpokladanej kapacity zberného dvora) a zhodnocovanie niektorých lisovaním.
 Podľa prílohy č. 8 zákona o posudzovaní je navrhovaná činnosť zaradená do Kapitoly          9. Infraštruktúra, Položka  č. 10.  Zhromažďovanie odpadov zo železných kovov, z neželezných kovov alebo starých vozidiel, v ktorej nie je ustanovená limitná hodnota 
na zisťovacie konanie resp. časť B - zisťovacie konanie bez limitu, ktoré príslušný orgán vykonal podľa § 29 zákona  o posudzovaní.
   Predmetom navrhovanej činnosti, ako sa uvádza vo výroku, je zber, zhromažďovanie,
zhodnocovanie a dočasné uloženie odpadov v jestvujúcich priestoroch  zberného dvora 
na pozemkoch parcela č. 15251/3, 15251/60 a 15251/59 v k. ú. Priepasné v bývalom areáli miestneho roľníckeho družstva.   Na parcele č. 15251/3 sa nachádza jednopodlažná murovaná 
4

hala prestrešená sedlovou strechou, v ktorej sú na zber, zhromažďovanie a zhodnocovanie ostatných a nebezpečných odpadov určené sklady s výmerou 302 m2 . Sklady sú označené ako SO1 (sklad nebezpečných odpadov – 3,5 t/rok), SO2 (uloženie odpadov určených na ručné triedenie a úpravu lisovaním – 1,5 t/rok) a SO3 (časť ostatných odpadov – 12,5 t/rok), každý má uzamykateľný vstup s betónovou podlahou a oddelené múrom. Zmenu užívania uvedenej stavby „Dielňa, zastavané plochy a nádvoria“ na „Zberný dvor“ povolila Obec Košariská rozhodnutím vydaným 6. 7. 2012 pod zn. 09,R/2012-Koš. Pred objektom uvedenej haly 
so skladmi sa nachádza prislúchajúca spevnená plocha na parcele č. 15251/60 a na parcele č. 15251/59, z ktorých výmera 470,2 m2 je areálový dvor oplotený (na p. č. 15251/60)
so samostatnou vstupnou bránou. V uvedenom oplotenom areálovom dvore sa zhromažďujú
ostatné odpady po úprave lisovaním, veľkoobjemové a ostatné odpady. Neoplotená časť parcely č. 15251/59 je určená na prípadné potrebné dočasné uloženie veľkokapacitných kontajnerov a ako manipulačná plocha. Technické zabezpečenie  zariadenia tvoria: hala 
so spevnenými plochami, 1 váha, lis na úpravu odpadov, príslušné kontajnery na zber jednotlivých druhov odpadov so záchytnými vaňami. Do zberného dvora sú dovážané odpady ich držiteľmi a pôvodcami – obyvateľmi obce Priepasné. Frekvencia dovozu odpadov je závislá od množstva vytriedených zložiek z komunálneho odpadu a predpokladá sa 10 motorových vozidiel v jednom dni, raz za dva týždne. Prevádzka zberného dvora 
sa predpokladá každý druhý týždeň vo štvrtok od 13,00 hod. do 17,00 hod.
    Dovezené odpady pred hydraulickým lisovaním  sú ručne triedené na jednotlivé kvalitatívne frakcie (v sklade SO2) a vytriedené odpady sú lisované na paketovacom lise 
za účelom zmenšenia objemu pri dočasnom skladovaní odpadov v zbernom dvore  a efektívnejšej prepravy k odberateľovi vo forme expedičných balíkov. Lisovaním sa budú upravovať  okrem odpadov z kovov (15 01 04) i ďalšie ostatné odpady a to obaly z papiera a lepenky, obaly z plastov, kompozitné obaly, papier a lepenka, ktoré boli predmetom súhlasu podľa § 7 ods. 1 písm. d) zákona č. 223/2001 Z.z.   č.j. OÚŽP/2012/021175 zo dňa 11.6.2012.
Po nazbieraní prepravnej kapacity budú odpady prepravené do spracovateľského zariadenia na zhodnotenie na základe zmluvného vzťahu prevádzkovateľa zberného dvora. Predpokladaná frekvencia odvozu v priemere 3 nákladné vozidlá resp. kontajnerové vozidlá za tri mesiace.
Areál zberného dvora je prístupný jestvujúcimi asfaltovými komunikáciami. Lokalita 
so zberným dvorom slúži ako priemyselná časť obce , pričom najbližšia obytná lokalita je vzdialená 100 m.
      Kódy činností  pre zariadenie na zber odpadov vrátane zberného dvora  v zmysle prílohy č. 1  Zhodnocovanie odpadov  a prílohy č. 2 Zneškodňovanie odpadov  zákona č. 79/2015 Z. z sú
- R12 Úprava odpadov určených na spracovanie niektorou z činností  R 1 až R 11, ktorý predstavuje predbežnú činnosť pred zhodnocovaním vrátane predbežnej úpravy, okrem iného rozoberanie, triedenie, drvenie, stláčanie pred podrobením sa ktorejkoľvek z činností R1 až R11,
- D 14 Uloženie do ďalších obalov pred použitím niektorej z činností D1 až D 13 (zneškodňovanie odpadov).
      Kódy činností  pre zariadenie na zhodnocovanie odpadov   v zmysle prílohy č. 1  Zhodnocovanie odpadov   zákona č. 79/2015 Z. z je
- R12 Úprava odpadov určených na spracovanie niektorou z činností  R 1 až R 11, ktorý predstavuje predbežnú činnosť pred zhodnocovaním vrátane predbežnej úpravy, okrem iného rozoberanie, triedenie, drvenie, stláčanie pred podrobením sa ktorejkoľvek z činností R1 až R11.
5

    Zariadenie je jestvujúce, napojené na jestvujúcu dopravnú infraštruktúru a elektrickú sieť. Sociálne zázemie zamestnancov je v susednej budove vo vlastníctve obce (p. č. 15251/63). Realizáciou činnosti nevznikne nový zdroj znečisťovania ovzdušia v zmysle zákona  č. 137/2010 Z.z. o ovzduší. Líniové a plošné zdroje znečistenia ovzdušia predstavuje komunikácia, ktorá bude využívaná pri prevádzke navrhovanej činnosti. Nevznikne nový stacionárny zdroj znečisťovania ovzdušia. Zdrojom hluku a vibrácií bude predovšetkým automobilová doprava. Príjazdová komunikácia a spevnené plochy sú jestvujúce. 
Navrhovaná činnosť nezasahuje do chránených vtáčích území, území európskeho významu ani súvislej európskej sústavy chránených území NATURA 2000. Nezasahuje 
do veľkoplošných ani maloplošných chránených území prírody. Územie, v ktorom sa činnosť navrhuje, sa nachádza v prvom stupni územnej ochrany podľa zákona č. 543/2002 Z.z. o ochrane prírody a krajiny v znení neskorších predpisov. Navrhovaná činnosť nezasahuje ani do chránených vodohospodárskych oblastí. Vplyvy navrhovanej činnosti predstavujú málo významné riziko ohrozenia životného prostredia a zdravia obyvateľov. Výstavba je ukončená, preto z komplexného hľadiska nemožno hodnotiť vplyvy počas výstavby, ako je zaťaženie okolia prachom, exhalátmi, zvýšeným hlukom a vibráciami. Vplyvy počas prevádzky zariadenia budú mať charakter dlhodobý a trvalý,  ale z celkového pohľadu pozitívny. Negatívne vplyvy neprekročia rámce stanovené právnymi predpismi v oblasti ochrany životného prostredia a nepredpokladajú sa významnejšie odchýlky od jestvujúceho stavu.
    V rámci zisťovacieho konania Okresný úrad Myjava, odbor starostlivosti o životné prostredie zaslal zámer navrhovanej činnosti podľa § 23 ods. 1 zákona o posudzovaní 
na zaujatie stanoviska rezortnému orgánu, povoľujúcim orgánom, dotknutým orgánom a dotknutej obci, zverejnil bezodkladne spolu s oznámením o predložení zámeru na webovom sídle ministerstva prostredníctvom informačného systému EIA/SEA 
na http://enviroportal.sk/sk/eia/ a na úradnej tabuli vo svojom sídle.

      Na Okresný úrad Myjava, odbor starostlivosti o životné prostredie, doručili podľa                 § 23 ods. 4 zákona o posudzovaní svoje písomné stanoviská k predmetnému zámeru tieto subjekty (stanoviská sú uvádzané v skrátenom znení): 
Okresný úrad Myjava, odbor krízového riadenia, č. listu OU-MY-OKR-2016/000207-
-010 zo dňa 20. 5. 2016
Dotknutý orgán k uvedenému zámeru dáva súhlasné stanovisko bez pripomienok.
Dotknutý orgán sa nevyjadril, či zámer požaduje posudzovať alebo nie.
Okresný úrad Myjava, odbor starostlivosti o životné prostredie, úsek štátnej vodnej správy, č. listu OU-MY-OSZP-2016/000728-2 zo dňa 25. 5. 2016
Navrhovanou činnosťou  sú dotknuté požiadavky a podmienky vyplývajúce zo zákona č. 364/2004 Z. z. o vodách a o zmene zákona č. 372/1990 Zb. o priestupkoch v znení neskorších predpisov – bez bližšej špecifikácie.
Zámer navrhovanej činnosti nepožaduje posudzovať podľa zákona č. 24/2006 Z. z..
Okresný úrad Myjava, odbor starostlivosti o životné prostredie, úsek štátnej správy ochrany pred povodňami, č. listu OU-MY-OSZP-2016/000729-2 zo dňa 25. 5. 016
Zámer navrhovanej činnosti  nepožaduje posudzovať podľa zákona č. 24/2006 Z. z.. 
Okresný úrad Myjava, odbor starostlivosti o životné prostredie, úsek štátnej správy odpadového hospodárstva, č. listu OU-MY-OSZP-2016/000724-2 zo dňa 27. 5. 2016
 Podmienky orgánu štátnej správy odpadového  hospodárstva boli zahrnuté do bodov
 č. 2.1. – 2.4.  výroku rozhodnutia. Požiadavka doplnenia chýbajúceho odpadu  drobný stavebný odpad (20 03 08) do zámeru nie je relevantná na výsledok zisťovacieho konania navrhovanej 

6

činnosti - rozšírenie existujúceho zberného dvora  o zhromažďovanie odpadov zo železných a neželezných kovov.
Okresný úrad Nové Mesto nad Váhom, odbor cestnej dopravy a pozemných komunikácií, č. listu OU-NM-OCDPK-2016/006748 zo dňa 25. 5. 2016
Nemá pripomienky k predloženému zámeru.
Dotknutý orgán sa nevyjadril, či zámer požaduje posudzovať alebo nie.
Okresný úrad Myjava, odbor starostlivosti o životné prostredie, úsek štátnej správy ochrany prírody a krajiny, č. listu OU-MY-OSZP-2016/00723-2,S zo dňa 7. 6. 2016
V dotknutej lokalite nepredpokladá negatívne vplyvy navrhovanej činnosti na objekty chránené zákonom.
Nepožaduje posudzovanie navrhovanej činnosti podľa zákona o posudzovaní.
Okresný úrad Myjava, odbor starostlivosti o životné prostredie,  úsek štátnej správy ochrany ovzdušia, č. listu OU-MY-OSZP-2016/000736-2 zo dňa 8. 6. 2016
Navrhovaná činnosť nie je v rozpore so záujmami ochrany ovzdušia v dotknutej lokalite a nepredpokladá sa negatívny vplyv navrhovanej činnosti na kvalitu ovzdušia.
 Posudzovanie navrhovanej činnosti podľa zákona o posudzovaní z hľadiska ochrany ovzdušia nepožaduje.
Trenčiansky samosprávny kraj, č. listu TSK/2016/04716-2 zo dňa 2. 6. 2016
Súhlasí s navrhovanou činnosťou, keďže uvedený zámer činnosti nie je v rozpore
so Zmenami a Doplnkami č. 2 ÚPN VÚC Trenčianskeho kraja, ktoré sú v súčasnosti platnou a aktuálnou územnoplánovacou dokumentáciou TSK.
 Dotknutý orgán sa nevyjadril, či zámer požaduje posudzovať alebo nie.
Ministerstvo životného prostredia SR, č. listu 32561/2016 zo dňa 9. 6. 2016
Podmienka rezortného orgánu bola zahrnutá do bodu č. 2.7.  výroku rozhodnutia.
Konštatuje, že navrhovaná činnosť je v danej lokalite akceptovateľná za podmienok dodržania ustanovení všeobecne záväzných právnych predpisov v oblasti odpadového hospodárstva a zohľadnenia pripomienok.
Rezortný orgán sa nevyjadril, či zámer požaduje posudzovať alebo nie.
Regionálny úrad verejného zdravotníctva so sídlom v Trenčíne, č. listu B/2016/02348-004/H6 zo dňa 10. 6. 2016
 Zámer nie je potrebné posudzovať podľa zákona č. 24/2006 Z. z. o posudzovaní vplyvov            na životné prostredie a o zmene a doplnení niektorých zákonov v znení neskorších predpisov.
Navrhovateľovi pripomína povinnosti, ktoré sú zahrnuté vo výroku rozhodnutia ako podmienky vykonávania navrhovanej činnosti pod bodom č. 2.5. a 2.6.
Obec Priepasné, č. listu 421/2016, zo dňa 8. 6. 2016
Dotknutá obec súhlasí so zámerom navrhovanej činnosti bez pripomienok a nepožaduje posudzovanie jej  vplyvov na životné prostredia podľa zákona o posudzovaní.
    V zákonom stanovenej lehote neposkytli svoje stanoviská Okresný úrad Trenčín, odbor starostlivosti o životné prostredie, úsek prevencie závažných priemyselných havárií,
Okresné riaditeľstvo Hasičského a záchranného zboru v Novom Meste nad Váhom, Krajský pamiatkový úrad Trenčín. V súlade s § 23 ods. 4 zákona o posudzovaní sa stanovisko uvedených orgánov považuje za súhlasné.
Zo strany verejnosti, ktorá má postavenie účastníka konania,  bolo príslušnému orgánu doručené nasledovné stanovisko:
1. Združenie domových samospráv Bratislava, č. listu neuvedené zo dňa 6. 6. 2016
- uvádza nasledovné pripomienky:

7

1.	Žiadame podrobne rozpracovať v textovej aj grafickej časti dopravné napojenie, ako aj celkovú organizáciu dopravy v území súvisiacom s navrhovanou činnosťou v súlade s príslušnými normami STN a Technickými podmienkami TP 09/2008, TP 10/2008.
2.	Žiadame doplniť dopravno-kapacitné posúdenie v súlade s príslušnými normami STN a metodikami (STN 73 6102, STN 73 6101, Technické podmienky TP 10/2010, Metodika dopravno-kapacitného posudzovania vplyvov veľkých investičných projektov) pre existujúce križovatky ovplyvnené zvýšenou dopravou navrhovanej stavby a zohľadniť širšie vzťahy vychádzajúce z vývoja dopravnej situácie v dotknutom území, z jej súčasného stavu a aj z koncepčných materiálov mesta zaoberajúcich sa vývojom dopravy v budúcnosti (20 rokov od uvedenia stavby do prevádzky).
3.	Žiadame overiť výpočet potrebného počtu parkovacích miest v súlade s aktuálnym znením príslušnej normy STN 73 6110.
4.	Žiadame, aby parkovacie miesta boli riešené formou podzemných garáží pod objektami stavieb a povrch územia upravený ako lokálny parčík, maximálne pripúšťame využitie striech parkovacích domov ako zatrávnených ihrísk či outdoorových cvičísk.
5.	V prípade nevyhnutnosti povrchových státí požadujeme použitie vegetačných dielcov, ktoré zabezpečia minimálne 80 % podiel priesakovej plochy preukázateľne zadržia 
minimálne 8 l vody/m2 po dobu prvých 15 min. dažďa a znížia tepelné napätie v danom území, viď informačný portál Národnej recyklačnej agentúry SR.
6.	Žiadame vyhodnotiť súlad výstavby a prevádzky navrhovanej činnosti s ochranou zelene v súlade s normou STN 83 7010 Ochrana prírody.
7.	Žiadame dodržať ustanovenia zákona č. 364/2004 Z.z. o vodách (vodný zákon).
8.	Žiadame dbať o ochranu podzemných a povrchových vôd a zabrániť nežiaducemu úniku škodlivých látok do pôdy, podzemných a povrchových vôd.
9.	Žiadame definovať najbližšiu existujúcu obytnú, event. inú zástavbu s dlhodobým pobytom osôb v okolí navrhovanej činnosti, vo väzbe na hlukové, rozptylové vplyvy, dendrologický posudok a svetlotechnický posudok.
10.	Výškovo aj funkčne zosúladiť s okolitou najbližšou zástavbou.
11.	V okolí zámeru navrhujeme realizáciu lokálneho parčíku ako samostatného stavebného objektu, ktorý však po realizácii bude prístupný širokej verejnosti. Bude plniť aj funkciu izolačnej zelene.
12.	Náhradnú výsadbu a lokálny parčík žiadame riešiť tak, aby prispievali k zlepšeniu lokálnej mikroklímy a jej bilancie.
13.	Vyhodnotiť zámer vo vzťahu s geológiou a hydrogeológiou v dotknutom území. Požadujeme spracovať aktuálny geologický a hydrogeologický prieskum a spracovaním reálnych vplyvov a uvedené zistenia použiť ako podklad pre spracovanie analýzy vplyvov navrhovaného posudzovaného zámeru v oblasti geológie a hydrogeológie.
14.	Žiadame overiť návrh činnosti s územným plánom za predpokladu maximálnych intenzít predpokladaných činností aj v okolitom území. V tomto duchu následne preveriť aj všetky predchádzajúce body nášho vyjadrenia.
15.	Žiadame dôsledne dodržiavať zákon o odpadoch č. 79/2015 Z. z. 
16.	Žiadame spracovať manuál krízového riadenia pre prípad krízových situácií a havárií.
17.	Povolenia na zriadenie existujúceho zberného dvoru boli dané v rozpore s § 38 ods. 3 zákona č. 24/2006 Z. z., žiadame preto, aby boli všetky konania o povolení obnovené podľa § 62 Správneho poriadku.
8

18.	Vzhľadom na splnenie podmienok uvedených v § 24 ods. 2 zákona č. 24/2006 Z.z. je Združenie domových samospráv účastníkom ďalších povoľovacích konaní (územné konanie, územné plánovanie, stavebné konanie, vodoprávne konanie) a preto žiadame, aby sme ako známy účastník konania boli v zmysle §§ 24 a 25 Správneho poriadku o začatí týchto konaní písomne upozornení, aby sme si v nich mohli uplatňovať svoje práva.

	Vzhľadom na uvedené v zmysle § 29 ods. 4 písm. d zákona č. 24/2006 Z.z. požadujeme, aby pripomienky z tohto stanoviska boli zohľadnené a v zmysle § 29 ods. 3 zákona č. 24/2006 Z.z. sa rozhodlo o posudzovaní navrhovaného zámeru „AUO Rozšírenie parkoviska“ podľa tohto zákona prostredníctvom správy o hodnotení, verejného prerokovania, odborného posúdenia so spracovaním záverečného stanoviska, ktoré navrhovaný zámer komplexne posúdi a prípadne navrhne kompenzačné opatrenia.
2. Miroslav Marko, Priepasné 
- uvádza nasledovné pripomienky:
1. K prvotnému rozhodnutiu o zmene k užívaniu stavby  je zaslané odvolanie na Okresný úrad Trenčín, odbor výstavby a bytovej politiky z dôvodu, že ako účastník konania som nebol prizvaný.
2. V samotnom zámere som postrehol nesprávne údaje napr. „Zberný dvor sa nachádza cca 100 m od obytnej stavby, t. znamená, že keďže byt v skutočnosti sa nachádza cca 25 m od zberného dvora mám vážne obavy, že samotná činnosť bývania by bola narušaná hlukom, prachom, pachom atď.
3. Samotný zámer obsahuje nepravdivú informáciu, že existuje spojenie s miestnou komunikáciou p.č. 4e – prístupová cesta do areálu RD napojenej na cestu III. triedy 1188 Brezová pod Bradlom časť Minárčiny – Priepasné. Takáto cesta právne neexistuje – ba vôbec neexistuje. Keďže je navrhovaný spôsob prístupu 
do zberného dvora po neexistujúcej ceste a taktiež hrozí z prevádzky zberného dvora narúšanie kľudu môjho obydlia, nesúhlasím s týmto zámerom. K uvádzanej miestnej komunikácii – nespĺňa účel.

	Navrhovateľ poskytol podľa § 29 ods. 10 zákona o posudzovaní doplňujúce informácie k pripomienkam verejnosti listom zo dňa 17. 6. 2016, doručeným príslušnému orgánu dňa 20. 6. 2016:
1.	Združenia domových samospráv :
K bodu 1:
Navrhovaná činnosť rieši rozšírenie zberu aktuálne zbieraných triedených odpadov o triedený odpad zo železných a neželezných kovov a obalov z kovu, ktoré sú lisované do expedičných balíkov. Spôsob organizácie dopravy v území je vybudovaný a je popísaný na strane 40 zámeru, činnosť nemení dopravné vzťahy. Uvedenú pripomienku hodnotí ako neopodstatnenú.
K bodu č. 2 :
V stanovisku je citovaná metodika dopravno-kapacitného posudzovania vplyvov veľkých investičných celkov, ktorá nie je vhodná pre Obec Priepasné. Činnosť nemení dopravné vzťahy. Počas prevádzky navrhovaného zámeru intenzita dopravy uvedená v zámere na strane 40 nemá  negatívny vplyv na dopravu v záujmovom území.  Uvedenú pripomienku hodnotí ako neopodstatnenú.

9

K bodu 3, 4 a 5:
Zámer – navrhovaná činnosť nevyžaduje parkovacie miesta, pripomienka je nesúvisiaca so zámerom. Zariadenie na zber odpadov a zhodnocovanie odpadov sa nachádza na spevnených plochách, v priemyselnej časti obce, vo vybudovanom areáli bývalého Roľníckeho družstva sa nachádza priamo pred zariadením rozsiahla spevnená  plocha užívaná ako sa uvádza v zámere na str. č. 7 a 8 a prístupová parkovacia plocha pre vozidlá dovozu a odvozu odpadu. Uvedené pripomienky hodnotí ako neopodstatnené.
K bodu 6:
Predmetom zámeru – navrhovanej činnosti nie je výstavba. Ide o priemyselnú časť obce
 so spevnenými plochami v bývalom areáli Roľníckeho družstva. Uvedenú pripomienku  hodnotí ako neopodstatnenú.
K bodu 7:
Každý prevádzkovateľ a užívateľ je povinný dodržiavať aktuálne platné ustanovenia ktoréhokoľvek zákona v jeho platnom znení. Uvedenú pripomienku hodnotí ako neopodstatnenú.
k bodu 8:
Navrhovaná činnosť vzhľadom na svoj charakter, rozsah a svoju lokalizáciu nebude mať vplyv na  podzemné, povrchové vody, horninové prostredie a pôdu ako sa uvádza v zámere. 
V zbernom dvore sa nakladá s látkami škodiacimi vodám, avšak v zmysle legislatívnych požiadaviek zákona o odpadoch a zákona o vodách ako aj vyhlášky č. 100/2005 Z. z. ktorou 
sa ustanovujú podrobnosti o zaobchádzaní s nebezpečnými látkami, o náležitostiach havarijného plánu a o postupe pri riešení mimoriadneho zhoršenia vôd nie je predpoklad, že navrhovaná činnosť by mohla spôsobiť mimoriadne zhoršenie vôd. Ochrana podzemných, povrchových vôd, horninového prostredia a pôdu je a bude zabezpečená inštalovanými a pravidelne kontrolovanými záchytnými vaňami na vybetónovaných spevnených plochách, v súlade s technickými podmienkami podľa platnej legislatívy. Prípadné riziká sú minimálne pri dodržiavaní prevádzkového poriadku, havarijného plánu a pravidelnej bezpečnosti práce budú eliminované vhodnými organizačnými a technickými preventívnymi a zmierňujúcimi opatreniami. (Vplyvy sú uvedené v zámere na str. 51-52).Uvedenú pripomienku hodnotí ako neopodstatnenú.
K bodu 9:
Najbližšia obytná zástavba je vo vzdialenosti cca 100 m (údaj uvedený na str. 9 zámeru). „Zariadenie na zber odpadov a zhodnocovanie odpadov“ je vybudované v priemyselnej časti obce v bývalom areáli  bývalého Roľníckeho družstva - nie je výstavbou, ktorá zhoršuje podmienky obytných stavieb, predmet navrhovanej činnosti nezasahuje do zelene. Zariadenie na zber odpadov a zhodnocovanie odpadov (zberný dvor) plní svoju verejnoprospešnú úlohu od roku 2012. Do roku 2015, do doby predloženia zámeru  „Zariadenie na zber odpadov a zhodnocovanie odpadov“ nebola zaznamenaná žiadna sťažnosť vo veci prekročenia hlukových, prachových a pachových limitov z doteraz vykonávanej činnosti s dosahom záujmového územia navrhovanej činnosti. Frekvencia odvozu odpadov je závislá od množstva vytriedených zložiek komunálnych odpadov dovezenými odpadmi s predpokladanou frekvenciu 10 osobných motorových vozidiel v jednom dni, raz za dva týždne. Interval odvozu predpokladá 3 nákladné, resp. kontajnerové vozidlá za tri mesiace.  Zámer navrhovanej činnosti rieši vplyvy na stranách 45 až 53  a  pre navrhovanú činnosť navrhovateľ musí plniť ustanovenia § 52 ods. 1 písm. b) a § 27 ods. 1 zákona  č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.
Uvedenú pripomienku hodnotí ako neopodstatnenú.
10

K bodu 10:
Ide o jestvujúcu stavbu. Uvedenú pripomienku hodnotí ako neopodstatnenú.
K bodu 11 a 12:
Obec neuvažuje v priemyselnej časti obce s vybudovaním verejného parčíku. Výrub nie je predmetom navrhovanej činnosti. Uvedenú pripomienku hodnotí ako neopodstatnenú.
K bodu 13:
Vyhodnotenie vplyvov uvádza zámer v kapitole IV. ZÁKLADNÉ ÚDAJE O PREDPOKL. VPLYVOCH ČINNOSTI NA ŽIVOTNÉ PROSTREDIE VRÁTANE ZDRAVIA A MOŽNOSTIACH OPATRENÍ NA ICH ZMIERNENIE na str. 39 – 56. Viď informácie aj k bodu 8.Uvedenú pripomienku hodnotí ako neopodstatnenú.
K bodu 14:
Obec nemá viac ako 2000 obyvateľov a podľa zákona 50/1976 Zb. o územnom plánovaní a stavebnom poriadku (stavebný zákon), nie je povinná mať územný plán obce a nenastali okolnosti, pre ktoré by mala územný plán vypracovať. Uvedenú pripomienku  hodnotí ako neopodstatnenú.
K bodu 15:
Každý prevádzkovateľ a užívateľ je povinný dodržiavať aktuálne platné ustanovenia ktoréhokoľvek zákona v jeho platnom znení. Uvedenú pripomienku hodnotí ako neopodstatnenú.
K bodu 16:
V prípade identifikácie možných krízových situácií a havárií budú spracované príslušné havarijné plány v zmysle platnej legislatívy.
K bodu 17:
Navrhovateľovi nie je známy žiadny rozpor s §38 ods. 3 zákona č. 24/2006 Z. z. a prebiehajúce odvolacie konanie, prípadne mimoodvolacie konanie. Uvedenú pripomienku  hodnotí ako neopodstatnenú
K bodu 18: neposkytol informácie.
2. Miroslava Marku, Priepasné 
K bodu 1: 
Miroslav Marko nezaslal odvolanie na Okresný úrad Trenčín, odbor výstavby a bytovej politiky. Na Okresný úrad Trenčín, odbor výstavby a bytovej politiky Miroslav Marko doručil dovolanie, ktoré je mimoriadnym opravným prostriedkom a ten písomnosťou č. OU-TNOVBP2-2015/6873-4/Kn zo dňa 26.5.2015 potvrdil, že prvostupňový orgán správne určil okruh účastníkov konania a rozhodnutie prvostupňového orgánu  je právoplatné (viď. prílohu č. 1).Uvedenú pripomienku hodnotí ako neopodstatnenú.
K bodu 2: 
V zámere sú uvedené správne údaje. Overenie vzdialeností je možné prostredníctvom máp 
na www.katasterpotal.sk . V najbližšej uvádzanej vzdialenosti sa nachádza neskolaudovaná stavba (samostatne stojaca bývalá administratívna budova bývalého roľníckeho družstva), v ktorej je skolaudovaná iba 1 bytová jednotka. Medzi objektom zberného dvora a bytovou jednotkou sa nachádza budova bývalej sýpky na parcele registra C číslo 15251/16. Lokalita  najbližších rodinných domov je vzdialená viac ako 100 m. Zariadenie na zber odpadov a zhodnocovanie odpadov (zberný dvor) plní svoju verejnoprospešnú úlohu od roku 2012. 
Do roku 2015, do doby predloženia zámeru  „Zariadenie na zber odpadov a zhodnocovanie odpadov“ nebola zaznamenaná žiadna sťažnosť Miroslava Marka vo veci hlukových, prachových a pachových limitov z doteraz vykonávanej činnosti s dosahom záujmového územia navrhovanej činnosti. Frekvencia odvozu odpadov je závislá od množstva vytriedených zložiek komunálnych odpadov dovezenými odpadmi s predpokladanou 
11

frekvenciu 10 osobných motorových vozidiel v jednom dni, raz za dva týždne. Interval odvozu predpokladá 3 nákladné, resp. kontajnerové vozidlá za tri mesiace.  Zámer navrhovanej činnosti rieši vplyvy na stranách 45 až 53  a  pre navrhovanú činnosť navrhovateľ musí plniť ustanovenia § 52 ods. 1 písm. b) a § 27 ods. 1 zákona  č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.
K bodu 3: 
Dopravná infraštruktúra k navrhovanej činnosti popísaná na strane 40 zámeru je existujúci stav. Zákon č. 135/1961 Zb. o pozemných komunikáciách ( ďalej len cestný zákon) v znení neskorších predpisov upravuje výstavbu, užívanie a ochranu pozemných komunikácií, práva a povinnosti vlastníkov a správcov pozemných komunikácií a ich užívateľov, ako aj pôsobnosť orgánov štátnej správy a orgánov štátneho odborného dozoru vo veciach pozemných komunikácií.  § 3d cestného zákona ustanovuje komu patria pozemné komunikácie, kto a ako vykonáva ich správu. § 4d  ods. 1 určuje, že miestnymi komunikáciami sú všeobecne prístupné a užívané ulice, parkoviská vo vlastníctve obcí a verejné priestranstvá, ktoré slúžia miestnej doprave a sú zaradené do siete miestnych komunikácií (evidenciou sa rozumie pasport ). Pozemná komunikácia III/1188 je vo vlastníctve samosprávneho kraja a pozemná komunikácia 4 c Miestna komunikácia III – triedy prístupová cesta do bývalého RD s betónovým mostom je vo vlastníctve obce čo preukazujeme v prílohách tejto listiny :
- kúpnou zmluvou zo dňa 24.10.2012 so znaleckým posudkom 207/2002 z 16.10.2002
 pre majetkové vysporiadanie (spojené v prílohe č.2),
- znaleckým posudkom 62/2010 z 15.09.2010 so záverom znalca, že ide o pozemnú komunikáciu, ktorá spĺňa charakter cesty a spĺňa podmienku stavby podľa § 43 stavebného zákona (príloha č.3),
- právoplatným rozsudkom v mene Slovenskej republiky 5C/64/2008-243 v spojení s rozsudkom 4 Co/306/2012-274 , ktorý nadobudol právoplatnosť 22.07.2014, kde sa v odôvodnení  tiež uvádza, že podľa § 6 ods. 2 zákona č. 162/1995 Z.z.  o katastri nehnuteľností a o zápise vlastníckych a iných práv k nehnuteľnostiam (katastrálny zákon) sa spravidla nezapisujú inžinierske stavby, ktorými sú podľa § 43a ods.3 písm. a) zákona č. 50/1976 Zb. o územnom plánovaní a stavebnom poriadku (Stavebný zákon) diaľnice, cesty, miestne a účelové komunikácie, nábrežia, chodníky a nekryté parkoviská (spojené v prílohe č.4).
Navrhovateľ Obec Priepasné ako správca miestnej komunikácie zároveň ďalej preukazuje priloženým dokumentom (príloha č. 5) existenciu miestnej komunikácie evidenciou, ktorou je pasport v súlade s cestným zákonom a tiež vykonateľným  rozhodnutím č.j. 167/2015 (R.z. 207/2015) vydaným Obcou Priepasné dňa 15. 6. 2015 ako príslušným orgánom štátneho dozoru v spojení s rozhodnutím Okresného úradu Nové Mesto nad Váhom, odborom cestnej dopravy a pozemných komunikácií č. OU-NM-OCDPK-2015/008021-002 zo dňa 31.07.2015, ktoré nadobudlo  právoplatnosť 07.08.2015 (spojené v prílohe č.6), kde Miroslav Marko nesplnil opatrenia uložené orgánom štátneho odborného dozoru na zabránenie ohrozenia alebo sťaženia premávky na pozemnej komunikácii, čo potvrdzuje existenciu miestnej komunikácie 4 c Miestna komunikácia III – triedy prístupová cesta do bývalého RD
s betónovým mostom. Existenciu miestnej komunikácie tiež preukazujeme v prílohe rozhodnutím Obce Priepasné č. 310/2015 zo dňa 02.11.2015 o priestupku v spojení 
s rozhodnutím Okresného úradu Nové Mesto nad Váhom, odborom cestnej dopravy a pozemných komunikácií č. OU-NM-OCDPK-2015/006779-002 zo dňa 24.06.2015 (spojené v prílohe č.7). Zámer navrhovanej činnosti rieši vplyvy na stranách 45 až 53 – viď. vyššie k bodu 2. Uvedenú pripomienku hodnotí ako neopodstatnenú.

12

     Okresný úrad Myjava, odbor starostlivosti o životné prostredie v rámci zisťovacieho konania posúdil zámer navrhovanej činnosti z hľadiska povahy a rozsahu navrhovanej činnosti, miesta vykonávania navrhovanej činnosti, najmä jeho únosného zaťaženia a ochranu poskytovanú podľa osobitných predpisov, významu očakávaných vplyvov na životné prostredie a zdravie obyvateľstva,  úrovne spracovania zámeru a vzal do úvahy súčasný stav životného prostredia v dotknutom území. Pri rozhodovaní o tom, či sa navrhovaná činnosť bude posudzovať podľa zákona o posudzovaní, použil kritériá pre zisťovacie konanie podľa 
§ 29 zákona o posudzovaní, uvedené v prílohe č. 10 tohto zákona. Prihliadal pritom aj na stanoviská doručené podľa § 23 ods. 4 zákona o posudzovaní k zámeru navrhovanej činnosti. Územie, na ktorom sa  plánuje zámer realizovať,  leží v   prvom stupni územnej ochrany podľa  zákona č. 543/2002 Z. z. o ochrane prírody a krajiny v znení neskorších predpisov. Na lokalite sa neeviduje trvalý výskyt chránených alebo ohrozených druhov rastlín, živočíchov, biotopov ani významných anorganických javov. Predmetná lokalita nezasahuje do siete NATURA 2000. Lokalita sa nenachádza v ochrannom pásme vodárenského zdroja. Územie navrhovanej činnosti je situované v jestvujúcom areáli zariadenia na zber a zhromažďovanie odpadov.  Z dôvodu rozšírenia druhov ostaných odpadov zberaných, zhodnocovaných a zhromažďovaných ostatných odpadov,  je prevádzkovateľ povinný uviesť svoju činnosť 
do súladu s platnými predpismi odpadového hospodárstva, z čoho vyplynula požiadavka predloženia rozhodnutia zo zisťovacieho konania vplyvov navrhovanej činnosti na životné prostredie v konaní o  povolení navrhovanej činnosti podľa osobitných predpisov  - zákona č. 79/2015 Z. z.  o odpadoch  a o zmene a doplnení niektorých zákonov (účinného od 1. 1. 2016).
Príslušný orgán sa zaoberal z vecného hľadiska všetkými pripomienkami dotknutej verejnosti tohto rozhodnutia. Po preštudovaní stanoviska Združenia domových samospráv a doplňujúcich informácií zo strany navrhovateľa k predmetnému stanovisku, príslušný orgán sa stotožňuje s názorom navrhovateľa. Predložené stanovisko vychádza z predpokladov, ktoré nie sú relevantné k údajom, uvedeným v predloženom zámere, ani k navrhovanej činnosti, a preto neboli zapracované do podmienok tohto rozhodnutia. Po preštudovaní stanoviska Miroslava Marku dospel k záveru, že poskytnuté stanovisko nie je odôvodnené na ďalšie posudzovanie vplyvov  navrhovanej činnosti na životné prostredie. Pripomienka  týkajúca sa hluku, prachu a pachu ako vplyvu navrhovanej činnosti  je zahrnutá do výroku rozhodnutia v bode č. 2.6. 
     Navrhovaná činnosť je jestvujúca, prevádzka zariadenia na zber odpadov mala udelený podľa § 7 ods. 1 písm. d) zákona č. 223/2001 Z. z. o odpadoch v znení neskorších predpisov súhlas rozhodnutím na zber odpadov ako sa uvádza vyššie. Zmena v užívaní stavby ako sa uvádza vyššie bola povolená pred 1. 1. 2015 teda pred účinnosťou zákona č. 314/2014 Z. z. , ktorým sa mení a dopĺňa zákona č. 24/2006 Z. z. o posudzovaní vplyvov na životné prostredie a doplnení niektorých zákonov v znení neskorších predpisov a ktorým sa menia a dopĺňajú niektoré zákony a ktorým bol ustanovený § 38 a z neho vyplývajúce práva
a povinnosti  pre navrhovateľa, príslušný a povoľujúci orgán navrhovanej činnosti. Zákon neustanovil retrospektívne pôsobenie uvedeného ustanovenia (§38) a preto rozhodnutia vydané pred účinnosťou uvedenej novely (č. 314/2014Z.z.) zákona o posudzovaní v súvislosti s navrhovanou činnosťou sú právoplatné pokiaľ sa nepreukáže opak. Príslušný orgán nemá znalosť o prebiehajúcich konaniach o obnove konania a preskúmavaní rozhodnutí vydaných podľa osobitných predpisov v súvislosti s navrhovanou činnosťou
podľa § 62 a § 65 zákona č. 71/1967 Zb. o správnom konaní v znení neskorších predpisov. Z uvedeného dôvodu pripomienky verejnosti Združenia domových samospráv č. 17 

13

a Miroslava Marku č. 1 a 3. týkajúce sa právoplatnosti vydaných rozhodnutí osobitnými orgánmi štátnej správy v súvislosti s navrhovanou stavbou nezobral do úvahy. 
Rezortný orgán, dotknutá obec a  dotknuté orgány nepožadovali posudzovanie navrhovanej činnosti podľa zákona o posudzovaní. Príslušný orgán akceptoval  stanoviská dotknutých orgánov, dotknutej obci  a zapracoval ich požiadavky do podmienok tohto rozhodnutia. Uvedené požiadavky vo vzťahu   k navrhovanej činnosti bude potrebné zohľadniť v procese konania o povolení činnosti podľa osobitných predpisov. Podľa kritérií pre zisťovacie konanie, ktoré sú  uvedené v prílohe   č. 10 zákona o posudzovaní, doručených stanovísk k zámeru a komplexných výsledkov zisťovacieho konania,   ktoré nepoukázali prekročenie medzných hodnôt alebo limitov ustanovených osobitnými predpismi v oblasti životného prostredia v dôsledku realizácie alebo prevádzky navrhovanej činnosti, príslušný orgán dospel k záveru, ukončiť  posudzovanie vplyvov navrhovanej činnosti na životné prostredie v štádiu zisťovacieho konania. 
     Synergický a kumulatívny efekt vyvolaný  navrhovanej činnosti bol identifikovaný  pri jednotlivých vplyvoch v rámci  uvedených kapitol zámeru.
Navrhovaná činnosť sa na vplyvoch generovaných navrhovanou činnosťou prejaví :
-	minimálnym zvýšením množstiev prevádzkových odpadov, 
-	miernym zvýšením intenzity dopravy iba počas prevádzky a mierne zvýšenou záťažou okolitých komunikácií lokality oproti súčasnému stavu, 
-	mierne zvýšenými emisiami hluku z dopravy a počas prevádzky,
-	pozitívnou zmenou kvality obytného prostredia a zložiek životného prostredia (eliminácia vzniku nelegálnych skládok odpadov a zvýšenie kvality služieb obyvateľom in situ),
-	potenciálnym ohrozením kvality horninového prostredia, podzemných vôd a ovzdušia v prípade havárií.
        
      Na základe uvedeného je predpoklad, že navrhovaná činnosť nebude dôvodom významného dlhodobého nepriaznivého vplyvu činnosti na životné prostredie alebo zdravie obyvateľstva. Naopak ako dôsledok jej realizácie je očakávaný pozitívny dopad navrhovanej  činnosti v oblasti využitia územia a ochrany zložiek životného prostredia, ovplyvnenia celkovej pohody obyvateľstva.    
   Navrhovanú činnosť je tak možné za predpokladu plného rešpektovania všetkých zákonom stanovených požiadaviek a uložených opatrení odporučiť k realizácii.
	Na základe uvedených skutočností rozhodol príslušný orgán tak, ako je uvedené                  vo výrokovej časti tohto rozhodnutia. 

Upozornenie: Podľa § 29 ods. 16 zákona o posudzovaní dotknutá obec bezodkladne informuje o tomto rozhodnutí na svojom webovom sídle, ak ho má zriadené, a na  úradnej tabuli obce.

POUČENIE

      Proti tomuto rozhodnutiu je podľa § 53 a § 54 ods. 1 a 2 zákona č. 71/1967 Zb. o správnom konaní v znení neskorších predpisov možné podať odvolanie v lehote 15 dní odo 
dňa oznámenia rozhodnutia na Okresný úrad Myjava, odbor starostlivosti o životné prostredie, Moravská 1,     907 01  Myjava. 

14

      V prípade verejnosti podľa § 24 ods. 4 zákona o posudzovaní vplyvov sa za deň doručenia rozhodnutia považuje pätnásty deň zverejnenia rozhodnutia podľa § 29 ods. 15 zákona o posudzovaní.
       Toto rozhodnutie je podľa § 29 ods. 17 zákona o posudzovaní preskúmateľné súdom podľa piatej časti zákona č. 99/1963 Zb. Občiansky súdny poriadok v znení neskorších predpisov po vyčerpaní riadnych opravných prostriedkov.  

                                                                              Ing. Emília Milčíková
                                                                                   vedúca odboru                                    

Príloha pre navrhovateľa 
Zámer  navrhovanej činnosti  „Zariadenie  na zber odpadov a zhodnocovanie odpadov“ (spracovaného RNDr. E. Balúnovou, Senica, apríl 2016),

Doručí sa navrhovateľovi
1.	Obec Priepasné, Priepasné č. 109, 906 15 Košariská

Na vedomie
Dotknutá obec
Obec Priepasné, Priepasné č. 109, 906 15 Košariská 
Povoľujúci a zároveň dotknutý orgán
1. Okresný úrad Myjava, odbor starostlivosti o životné prostredie, úsek štátnej správy odpadového hospodárstva, ul. Moravská č. 1, 907 01 Myjava
Rezortný orgán
1. Ministerstvo životného prostredia SR, Nám. Ľ. Štúra č. 1, 812 35 Bratislava
Dotknutý orgán
1.Okresný úrad Nové Mesto nad Váhom, ul.  Hviezdoslavova 36, 915 41 Nové Mesto             nad Váhom, odbor cestnej dopravy a pozemných komunikácií
2. Okresný úrad Myjava, odbor starostlivosti o životné prostredie (ŠSOO, ŠVS,  ŠSOpP, ŠSOPaK), ul. Moravská č. 1, 907 01 Myjava
3. Okresný úrad Myjava, odbor krízového riadenia, ul. Moravská č. 1, 907 01 Myjava 
4. Regionálny úrad verejného zdravotníctva v Trenčíne,  ul. Nemocničná 4, 911 01 Trenčín
5. Trenčiansky samosprávny kraj, ul. K dolnej stanici č. 7282/20, 911 50 Trenčín
6. Okresné riaditeľstvo Hasičského a záchranného zboru v Novom Meste nad Váhom,               ul. Odborárska  č. 12, 915 41 Nové Mesto nad Váhom
7. Okresný úrad Trenčín, odbor starostlivosti o životné prostredie, oddelenie štátnej správy vôd a vybraných zložiek kraja, štátna správa prevencie závažných priemyselných havárií, ul. Hviezdoslavova č. 3, 911 01 Trenčín
8. Krajský pamiatkový úrad , K dolnej stanici č. 7282/20A, 911 01 Trenčín

Okresný úrad Myjava – úradná tabuľa

Vyvesené dňa : 1.6.2016
Zvesené dňa :    ........................................

Tento zámer je súčasťou rozhodnutia Okresného úradu Myjava, odboru starostlivosti o životné prostredie zo zisťovacieho konania č. j. OU-MY-OSZP-2016/000574-20,R zo dňa 29.6.2016.

Tento zámer je súčasťou rozhodnutia Okresného úradu Myjava, odboru starostlivosti o životné prostredie zo zisťovacieho konania č. j. OU-MY-OSZP-2016/000574-20,R zo dňa 29.6.2016.